**DISCIPLINÁRNY PORIADOK**

**SLOVENSKEJ KOMORY SOCIÁLNYCH PRACOVNÍKOV**

**A ASISTENTOV SOCIÁLNEJ PRÁCE**

z 18. septembra 2015

v znení zmien z 22. novembra 2017.

Slovenská komora sociálnych pracovníkov a asistentov sociálnej práce sa na svojom ustanovujúcom sneme, v súlade s § 14 ods. 4 písm. c) zákona č. 219/2014 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov (ďalej len „zákon”) uzniesla na tomto disciplinárnom poriadku:

**PRVÁ ČASŤ**

 **ÚVODNÉ USTANOVENIA**

**Článok 1**

**Predmet disciplinárneho poriadku**

1. Disciplinárny poriadok upravuje postavenie a kompetencie disciplinárnej komisie, podrobnosti pôsobenia disciplinárnej komisie, jej rozhodovacej činnosti, podrobnosti výkonu práv a povinností účastníkov disciplinárneho konania a ďalšie podrobnosti disciplinárneho konania.
2. Účelom disciplinárneho poriadku je stanoviť postup a pravidlá pri riešení podnetov vo veciach porušenia povinnosti člena komory vyplývajúcich zo zákona, vnútorných predpisov komory alebo etického kódexu (ďalej len „porušenie povinnosti“) a v prípade preukázania porušenia povinnosti na prijatie primeraných disciplinárnych opatrení.

**Článok 2**

**Disciplinárna zodpovednosť**

1. Disciplinárnej zodpovednosti podlieha každý člen komory. Člen komory je povinný:
2. vykonávať sociálnu prácu v súlade so zákonom a inými všeobecne záväznými právnymi predpismi Slovenskej republiky,
3. dodržiavať štatút komory, ostatné vnútorné predpisy komory a etický kódex sociálneho pracovníka a asistenta sociálnej práce (ďalej len „etický kódex“),
4. oznamovať predstavenstvu komory skutočnosti rozhodujúce pre členstvo v komore najneskôr do 30 dní odo dňa, keď sa o tejto skutočnosti dozvedel,
5. riadne a včas platiť členský príspevok okrem obdobia prerušenia členstva v komore.
6. Disciplinárnym previnením člena komory je porušenie:
7. povinností vyplývajúcich zo zákona a iných všeobecne záväzných právnych predpisov Slovenskej republiky,
8. štatútu komory, ostatných vnútorných predpisov komory a etického kódexu,
9. ostatných povinností člena komory uvedených v čl. 2 ods. 1 písm. c) a d).

**Článok 3**

**Disciplinárne opatrenia**

1. Disciplinárnymi opatreniami sú:
2. písomné napomenutie,
3. peňažná pokuta až do výšky 150 eur,
4. prerušenie členstva v komore od dvoch mesiacov do dvoch rokov,
5. vylúčenie člena komory najviac na päť rokov.
6. Písomné napomenutie sa uloží členovi komory za porušenie:
7. povinností vyplývajúcich zo štatútu komory, ostatných vnútorných predpisov komory a etického kódexu,
8. povinnosti oznámiť predstavenstvu komory skutočnosti rozhodujúce pre členstvo v komore najneskôr do 30 dní odo dňa, keď sa o tejto skutočnosti dozvedel,
9. povinnosti riadneho a včasného platenia členských príspevkov (okrem obdobia prerušenia členstva v komore).
10. Peňažná pokuta sa uloží členovi komory za opakované porušenie:
11. povinností vykonávať sociálnu prácu v súlade so zákonom alebo v súlade s inými všeobecne záväznými právnymi predpismi Slovenskej republiky,
12. štatútu komory, ostatných vnútorných predpisov komory alebo etického kódexu,
13. povinnosti oznámiť predstavenstvu komory skutočnosti rozhodujúce pre členstvo v komore najneskôr do 30 dní odo dňa, keď sa o tejto skutočnosti dozvedel.
14. Prerušenie členstva v komore od dvoch mesiacov do dvoch rokov uloží členovi komory disciplinárna komisia:
	1. za závažné alebo opakované porušenie povinností vykonávať sociálnu prácu v súlade so zákonom alebo s inými všeobecne záväznými právnymi predpismi Slovenskej republiky alebo s etickým kódexom,
	2. za opakované porušenie povinnosti riadneho a včasného platenia členských príspevkov (okrem obdobia prerušenia členstva v komore).
15. Vylúčiť člena komory z komory na obdobie najviac na päť rokov možno:
16. za opakované závažné porušenie povinnosti vykonávať sociálnu prácu v súlade so zákonom inými všeobecne záväznými právnymi predpismi Slovenskej republiky alebo s etickým kódexom,
17. za neplnenie povinnosti riadneho a včasného platenia členských príspevkov (okrem obdobia prerušenia členstva v komore), za obdobie 24 kalendárnych mesiacov.
18. Disciplinárne opatrenia nemožno uložiť súbežne.
19. Výkon disciplinárneho opatrenia, ktorým je peňažná pokuta, prerušenie členstva v komore a vylúčenie člena komory z komory možno podmienečne odložiť najviac na dva roky. Ak počas tohto obdobia bude členovi komory uložené ďalšie disciplinárne opatrenie, podmienečne uložené disciplinárne opatrenie sa vykoná.
20. Disciplinárna komisia môže upustiť od uloženia disciplinárneho opatrenia za disciplinárne previnenie, ak prerokovanie disciplinárneho previnenia považuje za postačujúce vzhľadom na charakter porušenej povinnosti a na spôsob konania člena komory.
21. Pri ukladaní disciplinárneho opatrenia sa prihliada na charakter porušenej povinnosti, spôsob konania alebo opomenutia, mieru zavinenia, opakované disciplinárne previnenie, alebo inú priťažujúcu alebo poľahčujúcu okolnosť.
22. Porušenie povinnosti a uložené disciplinárne opatrenie sa zapisuje do Registra disciplinárnych opatrení. Do registra disciplinárnych opatrení sa zapisujú aj porušenia povinností za ktoré bol výkon disciplinárneho opatrenia podmienečne odložený, porušenia povinností v prípade ktorých disciplinárna komisia upustila od uloženia disciplinárneho opatrenia.
23. Výnos z peňažnej pokuty je príjmom komory.

**Článok 4**

**Disciplinárna komisia**

1. Členov disciplinárnej komisie volí a odvoláva snem komory v súlade so štatútom a volebným poriadkom komory. Počet členov disciplinárnej komisie je určený v štatúte komory.
2. Disciplinárna komisia je disciplinárnym orgánom komory, ktorý:
3. rozhoduje o uložení disciplinárneho opatrenia v prvom stupni v mene komory,
4. posudzuje podnety vo veci porušenia povinností vyplývajúcich zo zákona alebo porušenia iného vnútorného predpisu komory alebo etického kódexu,
5. plní oznamovaciu povinnosť o skutočnostiach z disciplinárnych konaní alebo o iných skutočnostiach,
6. volí a odvoláva zo svojich členov
	1. predsedu disciplinárnej komisie,
	2. podpredsedov disciplinárnej komisie a stanovuje ich počet
7. určuje, či začne disciplinárna komisia disciplinárne konanie z vlastného podnetu,
8. vedie v mene komory Register disciplinárnych opatrení.
9. vedie evidenciu doručených návrhov na začatie konania, doručených podnetov a spisové dokumentácie
10. Ak si člen disciplinárnej komisie neplní povinnosti vyplývajúce z členstva v komisii môže predseda komisie rozhodnúť o vzniku prekážky nezlučiteľnej s členstvom v orgáne komory v zmysle príslušných ustanovení štatútu komory. Ak predseda alebo podpredseda disciplinárnej komisie vážne zanedbáva plnenie povinností vyplývajúcich z jeho funkcie, disciplinárna komisia môže rozhodnúť o jeho odvolaní v súlade s ustanoveniami volebného poriadku komory.

(4) ~~Neplnenie povinnosti, ktoré vyplývajú z členstva a funkcií v disciplinárnej komisii posudzuje disciplinárna komisia ako podnet vo veci porušenia vnútorného predpisu komory.~~

1. Predseda disciplinárnej komisie:
2. koná v mene disciplinárnej komisie a informuje o jej činnosti predstavenstvo komory a snem komory,
3. zodpovedá za riadne fungovanie disciplinárnej komisie,
4. zodpovedá za dodržiavanie disciplinárneho poriadku členmi disciplinárnej komisie,
5. zriaďuje z členov disciplinárnej komisie (vrátane predsedu a podpredsedu disciplinárnej komisie) disciplinárny výbor, stanovuje počet členov disciplinárneho výboru (najmenej traja)
	1. v lehote do 15 dní od doručenia návrhu na disciplinárne konanie alebo
	2. ak koná disciplinárna komisia z vlastného podnetu v lehote do 15 dní odo dňa, kedy vykonala voči účastníkovi konania prvý úkon,
6. oznamuje zriadenie disciplinárneho výboru členom disciplinárnej komisie, účastníkom konania a predsedovi predstavenstva komory,
7. upovedomuje účastníka konania o začatí disciplinárneho konania z vlastného podnetu disciplinárnej komisie,
8. je oprávnenou osobou na podpisovanie rozhodnutí v disciplinárnom konaní a to aj v prípade, ak nie je členom disciplinárneho výboru,
9. písomne upovedomuje účastníkov konania o predĺžení lehoty na rozhodnutie Predstavenstvom komory (odvolací orgán),
10. písomne poveruje svojim zastupovaním podpredsedu disciplinárnej komisie.

**DRUHÁ ČASŤ**

**DISCIPLINÁRNE KONANIE**

**Článok 5**

Na disciplinárne konanie sa vzťahuje všeobecný predpis o správnom konaní okrem § 26, 49, 60, 62 až 68.

**Článok 6**

**Disciplinárny výbor**

1. Disciplinárne konanie vykonáva disciplinárny výbor zriadený predsedom disciplinárnej komisie z jej členov. Disciplinárny výbor má najmenej troch členov.
2. Disciplinárny výbor si spomedzi svojich členov určí predsedu disciplinárneho výboru. vylúčení alebo o nevylúčení člena disciplinárneho výboru z disciplinárneho výboru pre zaujatosť rozhodne predseda disciplinárnej komisie bezodkladne do 3 pracovných dní na žiadosť člena disciplinárneho výboru alebo na podanú námietku zaujatosti účastníkom konania. Ak bol člen disciplinárneho výboru vylúčený pre zaujatosť, v rovnakej lehote doplní predseda disciplinárny výbor novým členom.
3. Ak námietka zaujatosti smeruje k predsedovi disciplinárnej komisie, ktorý je členom disciplinárneho výboru a ak predseda výboru v lehote troch pracovných dní nedoplnil namiesto seba disciplinárny výbor novým členom, rozhodne o námietke zaujatosti disciplinárna komisia. Predseda disciplinárnej komisie je rozhodnutím disciplinárnej komisie viazaný.

**Článok 7**

**Podrobnosti konania**

1. Disciplinárne konanie sa začína na návrh:
2. dozornej rady komory,
3. profesijnej rady komory,
4. z vlastného podnetu disciplinárnej komisie.
5. Návrh podľa ods. 1 písm. a) a b) musí obsahovať meno a priezvisko, osobné číslo člena komory, proti ktorému návrh smeruje, opis skutku, ktorý napĺňa podstatu disciplinárneho previnenia, a odôvodnenie návrhu s preukázanými podkladmi, ktoré majú slúžiť ako dôkazový materiál.
6. Ak návrh na začatie disciplinárneho konania nepodala profesijná rada, v prípade disciplinárneho konania súvisiaceho s porušením etického kódexu požiada určený disciplinárny výbor profesijnú radu o zaujatie stanoviska k etickým otázkam výkonu sociálnej práce.
7. Predseda komory a členovia orgánov komory sú povinní postúpiť každé podanie alebo podnet ohľadom podozrenia z porušenia povinností člena komory disciplinárnej komisii. Disciplinárna komisia preverí každý podnet vo veciach porušenia povinností vyplývajúcich zo zákona, porušenie vnútorného predpisu alebo etického kódexu a následne zváži možnosť začatia konania z vlastného podnetu.
8. Účastníkom disciplinárneho konania je člen komory, proti ktorému návrh na začatie disciplinárneho konania smeruje a navrhovateľ.
9. Zodpovednosť za disciplinárne previnenie sa posudzuje podľa zákona, iných všeobecne záväzných právnych prepisov, vnútorných predpisov komory účinných v čase, keď k disciplinárnemu previneniu došlo (malo dôjsť).

**Článok 8**

**Lehoty**

1. O návrhu na disciplinárne konanie rozhodne disciplinárna komisia komory do 60 dní odo dňa začatia konania. Túto lehotu môže, ak je to vzhľadom na povahu veci potrebné, primerane predĺžiť predstavenstvo komory.
2. Disciplinárne opatrenie uloží disciplinárna komisia komory do jedného roka odo dňa, keď sa dozvedela o porušení povinnosti, najneskôr do troch rokov odo dňa porušenia povinnosti.

**Článok 9**

**Odvolanie**

Proti rozhodnutiu Disciplinárnej komisie má právo účastník konania podať do 15 dní od doručenia rozhodnutia odvolanie Predstavenstvu komory pokiaľ sa účastník konania odvolania písomne alebo ústne do zápisnice nevzdal. Odvolanie sa doručuje disciplinárnej komisii.

**TRETIA ČASŤ**

**Článok 10**

**Zabezpečenie výkonu disciplinárneho opatrenia**

1. Právoplatne uložené disciplinárne opatrenie sa zapisuje do registra disciplinárnych opatrení, ktorý vedie disciplinárna komisia.
2. Výkon disciplinárneho opatrenia, ktorým je písomné napomenutie, sa vykoná jeho zápisom do registra disciplinárnych opatrení.
3. Disciplinárna komisia komory, vo veci vylúčenia člena z komory alebo prerušenia členstva, doručí právoplatné rozhodnutie predstavenstvu komory, ktoré zabezpečí ďalší výkon súvisiacich opatrení.
4. Disciplinárna komisia komory, v prípade vylúčenia člena, alebo prerušenia členstva členovi komory, ktorý je občanom iného členského štátu, zabezpečí v spolupráci s predstavenstvom komory doručenie rozhodnutia rovnocennej organizácii v príslušnom členskom štáte, ak existuje.
5. Všetky úkony smerujúce k nariadeniu výkonu rozhodnutia v zmysle osobitných právnych predpisov pripravuje a zabezpečuje disciplinárna komisia.

**PIATA ČASŤ**

**ZÁVEREČNÉ USTANOVENIA**

**Článok 11**

1. Tento disciplinárny poriadok komory je pre všetkých členov komory záväzný.
2. Zmeny a doplnky disciplinárneho poriadku komory možno vykonať po schválení snemom komory v súlade s platným rokovacím poriadkom komory.
3. Tento disciplinárny poriadok komory nadobudol platnosť a účinnosť dňom jeho schválenia na sneme komory.

V Poprade dňa 22.11.2017 Titul Meno Priezvisko

 Predseda komory